**Turais scoile: Nótaí an Mhúinteora**

|  |  |
| --- | --- |
| Leibhéal | An Ardteistiméireacht –Bunúsach  |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – saol na scoile / turais scoile |
| Stór focal | Turais scoile /saol na tuaithe agus saol na cathrach |

|  |
| --- |
| Straitéisí Múinteoireachta Molta |

Tá na ceachtanna bunaithe ar alt faoi thurais scoile a scríobh Tomás Ó Sé, dalta i bPobalscoil Chorca Dhuibhne, don Iris Scoile.

Tá na ceachtanna oiriúnach do rang a bhfuil caighdeán íseal Gaeilge acu don Ardteistiméireacht, ach is féidir leat féin iad a láimhseáil ar bhealach a oireann don rang atá agat féin.

**Réamhobair 1**

* Toisc go bhfuil an cleachtadh seo réasúnta éasca, leag béim mhór ar an litriú a bheith cruinn ceart. Níl gníomhaíocht den chineál seo ‘ró-éasca’ do ghrúpa foghlaimeoirí ach amháin má tá siad ábalta gach briathar a litriú i gceart! Féach Freagraí thíos.

**Réamhobair 2**

* Pléigh cuid (a) den sleamhnán seo leis an rang ar fad agus lig dóibh féin an míniú ar na frásaí a chur ar fáil, más féidir leo (féach Freagraí thíos).
* Abair leo tabhairt faoi chuid (b) le chéile ina mbeirteanna agus tar éis cúpla nóiméad éist le cuid den mhéid a bheidh scríofa síos acu. Bí cinnte stór focal úsáideach a chur ar an gclár de réir mar a oireann (e.g. An Gailearaí Náisiúnta; Ard-Mhúsaem na hÉireann; Príosún Chill Mhaighneann; Páirc an Fhionnuisce; Faiche Stiabhna; Leabhar Cheanannais; dánlann/gailearaí; iarsmalann/músaem; taispeántas; láthair stairiúil etc.).



**Léamh**

* Ba cheart go mbeadh cóip priontáilte den alt ag gach dalta. Cuir i mbun léitheoireachta iad ina mbeirteanna.
* Cabhraigh leo le haon deacrachtaí a bheidh acu leis an alt.

**Léamhthuiscint**

* Iarr ar an rang freagraí na gceisteanna faoin alt a dhéanamh amach iad féin ar dtús agus ansin nuair a bheidh siad críochnaithe iarr orthu na freagraí a phlé ina mbeirteanna.
* Má theastaíonn uait an ghníomhaíocht a dhéanamh níos deacra abair leo na freagraí a scríobh amach ina gcóipleabhair nó má theastaíonn uait é a bheith réasúnta éasca abair leo nach gá dóibh faic a scríobh síos.
* Téigh siar ar na freagraí leis an rang ansin.

**Iarphlé 1**

* Léigh a bhfuil ar an sleamhnán seo leis an rang ar fad. Ansin cuir ag obair ina mbeirteanna iad chun an ghníomhaíocht a dhéanamh. Is gníomhaíocht éadrom atá i gceist anseo.
* Pléigh na samplaí a bheidh ag na daltaí mar rang iomlán nuair a bheidh cúpla ceann breactha síos acu.

**Iarphlé 2**

* Obair ghrúpa atá i gceist leis an tasc seo agus d’fhéadfá é a dhéanamh spraíúil trí na daltaí a chur in iomaíocht le chéile. Cuir gach ceathrar nó mar sin ag obair le chéile chun turas scoile spraíúil, oideachasúil agus suimiúil a chur le chéile. Abair leo go mbeidh deich nóiméad acu chun oibriú air agus go mbeidh orthu a bplean a chur i láthair an ranga ag an deireadh. Mínigh dóibh go mbeidh orthu vóta a chaitheamh don turas scoile is fearr ach nach bhfuil cead acu vóta a thabhairt dá ngrúpa féin, gan amhras. Caithfidh a bplean a bheith bunaithe ar an gceantar áitiúil.
* Tugann gníomhaíocht den chineál seo deis do na daltaí smaoineamh ar a gceantar féin agus a bhfuil ar fáil ann trí shúile eile.

**Scríobh**

* Léigh a bhfuil ar an sleamhnán seo leis an rang ar fad le bheith cinnte go dtuigfidh siad cad a bheidh le déanamh acu. Is fiú am a chaitheamh ar an tasc seo agus díriú ar cheisteanna gramadaí a thiocfaidh chun cinn / ar earráidí comónta a bheidh ina gcuid scríbhneoireachta / ar an litriú - chomh maith le díriú ar stíl na scríbhneoireachta.

|  |
| --- |
| Freagraí |

**Réamhobair 1**

Ní gá do na daltaí an dá leagan thíos a chur ar fáil.

1. We went: *chuamar / chuaigh muid*
2. We headed for: *thugamar aghaidh ar / thug muid aghaidh ar*
3. We gathered: *bhailíomar / bhailigh muid*
4. We didn’t do: *ní dhearnamar / ní dhearna muid*
5. We stopped: *stopamar / stop muid*
6. We enjoyed it: *bhaineamar taitneamh as / bhain muid...*
7. We went: *d’imíomar / d’imigh muid*
8. We jumped: *léimeamar / léim muid*
9. We headed for: *dhíríomar ar / dhírigh muid ar*
10. We walked: *shiúlamar / shiúil muid*
11. We continued: *chuamar ar aghaidh / chuaigh muid ar aghaidh*
12. We brought: *thugamar linn / thug muid linn*
13. We didn’t come home: *níor thángamar abhaile / níor tháinig muid abhaile*
14. It showed us: *thaispeáin sé dúinn*

**Réamhobair 2**

1. Thugamar aghaidh ar: *we set off for*
2. Chuamar ar aghaidh: *we continued*
3. Tá sé díreach ansin, ar d’aghaidh amach: *it’s just there, in front of you*